**משולחנו של הועד -עמותת ההורים סובב- סיכום שנה"ל תשע"ו**

אוּלַי אֲנַחְנוּ פֹּה כְּדֵי לוֹמַר: בַּיִת,

גֶּשֶׁר, בְּאֵר, שַׁעַר, כַּד, עֵץ-פְּרִי, חַלּוֹן,

לְכָל הַיּוֹתֵר: עַמּוּד, מִגְדָּל... אֲבָל לוֹמַר, הֲתָבִין,

לוֹמַר אֶת הַדְּבָרִים בְּכָל מְאֹדָם, כְּדֶרֶךְ שֶׁהֵם בְּעַצְמָם

לֹא חָשְׁבוּ מֵעוֹדָם לִהְיוֹת.

ריינר מריה רילקה, מתוך **אלגיות דואינו,** תרגם שמעון זנדבנק

הורים יקרים, קהילה יקרה,

עם סיום שנת הלימודים תשע"ו, אנחנו שמחים לשתף אתכם בסיכום פעילות עמותת סובב, העמותה שלנו, המלווה את הקמתו והתפתחותו של בית הספר קרוב בשש השנים האחרונות.

אנו מביטים בסיפוק על סיום הלימודים המרגש של מחזור ב' בבית ספר קרוב, מחזור שבמובנים רבים משתקפות בו מהויות העשייה החינוכית של בית הספר: שתי המחנכות – מעיין ושירה – שליוו את הכיתות במשך תקופה ארוכה ומשמעותית ומתוך יחסים קרובים ומעמיקים ברמה האישית ביותר; תקופת הצגת הסיום שפעמה בסוף שנת הלימודים בשכבה כמו דופק מהיר ומזרים אנרגיה ושבה באו לידי ביטוי יכולות קבוצתיות ואישיות של יצירה בכל כך הרבה מימדים יוצאי דופן, ולצידן רעות ולכידות חברתית רבה; והשתלבותם של כל בוגרינו בחטיבות הביניים שבהן הם ביקשו ללמוד בשנה הבאה. אנו מברכים את כולם בהמשך צמיחה ושגשוג!

אנחנו מבקשים לברך את צוות בית הספר ובראשם את ליאת על עבודת הלב, הראש, הנשמה והידיים אשר מושקעת יום יום בילדינו, ומאחלים להם ולכולנו קיץ מרענן של אגירת כוחות לקראת השנה הבאה.

בסיכום תקופתי זה אנו מבקשים להביא בפניכם מנקודת מבטינו כוועד מספר דגשים על השנה שחלפה והמגמות שמלוות אותנו בהיערכות לשנה הבאה.

לקראת שנה"ל תשע"ז צפויים מספר שינויים מבניים בעבודת הועד ובתקציב העמותה שמוצגים להלן ושיפורטו גם בהסבר ייעודי לקראת ספטמבר.

**מבט על השנה שחלפה:**

זו הייתה שנה של התייצבות והתמקצעות, בדגש על ההיבטים פדגוגיים :

* **ניהול התקופות** בכיתות השונות התבסס על תכנון מפורט יותר ונשען על ניסיון העבר והתאמתו לכיתות השונות.
* בית הספר העמיק את **כלי המיפוי וההערכה הפדגוגיים** שמשמשים את המורים על מנת לתת מענה מתאים יותר לצרכי התלמידים, כאשר בין היתר עודכנה תעודת הערכת אמצע השנה כך שתהיה מהודקת ומדוייקת יותר
* **תהליכי הקליטה של מורים חדשים**, בדגש על מורי כיתה א', לוו על ידי צוות מקצועי ורכזים פדגוגיים.
* **פורום יהדות** וזהות ליווה השנה את פעילות בית הספר כמוסד המשלב זהויות יהודיות שונות
* **טקסי בית הספר** – ראשי חודשים, מסיבות סידור וחומש, חגים ומועדים וכד' – נכנסו לשגרה מסודרת יותר הן מבחינת התכנון שלהן והן מבחינת בניית נורמות ההשתתפות וההתנהגות של כלל התלמידים באירועים. הטקסים הם הזדמנות נהדרת להינות מפירות השפה, האחווה, הרגישות לזהויות השונות, וכישורי המוסיקה והדרמה שבהם אנו משקיעים במשך כל השנה.
* תקופות לימוד שנטועות **בהתנסויות מחוץ לכיתה** נהנו מניסיון של כיתות קודמות ושימנו את התהליכים לקראת התקופה ובמהלכה (לדוג' תקופת 'במדבר' בכיתה ד', ופעילויות המלאכות הקדומות בכיתות ג', וטיולים שנתיים)
* מסורות **הפעילות הקהילתית** התבססו והצליחו לייצר שיאים של חוויה משותפת – בוקר של סליחות, יום סבאבא, פריסת הערכה למורים בראש חודש, יום כיף למורים, ולצידן התבהרו אתגרים קהילתיים שעוד דורשים עיצוב מותאם יותר ובינהם אירועי פתיחת השנה, יריד האביב ולימוד לשבועות.
* השנה הועברו בבית הספר **מבחני מיצ"ב** חיצוניים על ידי משרד החינוך (מבחני הישגים בעברית, אנגלית, חשבן ומדעים, וכן מבחני אקלים בית ספרי). הועד נתן גיבוי מלא למדיניות בית הספר שלא להנהיג הכנות מיוחדות ומרתוניות לקראת מבחנים אלו (למרות שכך נהוג ברבים מאד מבתי הספר בארץ) אלא לראות בהן הזדמנות חשובה לבחינת יכולותיהם של תלמידינו בתחומים השונים באופן 'נקי' וטבעי. במהלך שנה"ל תשע"ז אנו נקבל את תוצאות מבחני המיצ"ב ואנו מקוים שהם יהוו כלי נוסף ללמידה ושיפור.
* השנה בית הספר הוביל את **תהליכי ההרשמה לכיתות א'**, ואנו מביטים בסיפוק במגמה הנמשכת של ביקוש גדול לבית הספר ולדרכו החינוכית. ניהול תהליך הקליטה ההדרגתית של הורים ותלמידים לכיתות א' נכנס לשגרה ברוכה ומקצועית.
* הוועד רואה **בנושאי הלמידה והטיפול הפרט** את ליבת העשייה של בית הספר, ותומך בצעדי התמקצעות שבית הספר מוביל בנושאים אלו.

זאת הייתה שנה שבה עלה לאוויר האתר המתחדש של בית הספר בניצוחה של הסגנית הנמרצת גלית, בעיצובה של רות בוסידן ובעזרתה של רבקי דבש והוא כעת אתר עשיר, מרהיב ופעיל. מתפרסמים בו בין היתר גם חומרים וסיכומים של העמותה.

זאת הייתה שנה של יוזמות ועשייה של מורים ותלמידים – שבה ניתן מקום הולך וגדל ליוזמות של תלמידים ולנשיאה באחריות של הילדים בנושאים של חונכות, שיפור פני בית הספר וכד'. זאת הייתה שנה של טיפוח החצרות בבית הספר דרך יוזמות כיתתיות של מורים שפרצו החוצה.

**מגמות שנמצאות על שולחנו של הועד לקראת תשע"ז:**

1. שינויים בתקציב העמותה והיערכות לשינוי שיטת המימון של התוספות לתוכנית הלימודים שלנו -

* **ביטול תשלום ההסעות לעמק והשקעות בתשתיות** – לאחר כמה חודשים של כסיסת ציפורניים, נהנינו השנה מהישג חשוב של ביטול הוצאות העמותה על ההסעות לתלמידים מהעמק. הכספים שהתפנו מההוצאה המתוכננת הזו הושקעו בהתאם לתוכנית השקעות שהציג בית הספר בדגש על חיזוק צרכים פדגוגיים, פיתוח הספרייה והחצר (חלק מההשקעות יקרו בשנה"ל תשע"ז), הרחבת תוכנית הטיולים בכיתות, ושידרוג יום הורים-מורים.
* **הכרה של משרד החינוך ב'קרוב' כבית ספר ייחודי ואישור גביית תשלומים לתל"ן –** בכל השנים מעל מחצית מתקציב העמותה הופנה לתוספת שעות לימוד בכיתות השונות בנושאים המרחיבים את תוכנית הלימודים הבסיסית. השנה בית הספר הוכר על ידי משרד החינוך כבית ספר ייחודי, וככזה הוא יהיה רשאי מעתה לגבות את התשלום עבור השיעורים הנוספים ישירות מההורים. תשלום זה מוכר כתשלום עבור תל"ן (תוכנית לימודים נוספת). מכתב מפורט יותר בנוגע לשינוי זה יישלח להורים לקראת ספטמבר.

1. בחינת שינוי מבני בהרכב ובעבודת הוועד – תהליכי ההתבססות וההתייצבות של בית הספר מעלים את שאלת מהות היחסים בינו ובין עמותת ההורים. היציאה לדרך אופיינה בכך שהיו קהילות אידיאולוגיות שביקשו להשפיע על עיצוב בית החינוך, ונציגי הקהילות הללו הרכיבו את חברי הוועד לפי גודלן היחסי. ככל שעוברות השנים המשקל של העוגן החינוכי והאידיאולוגי של בית הספר עובר אל בית הספר עצמו, והנושאים השונים הולכים ומתלכדים לכדי עשייה קוהרנטית ומקצועית שאותה הוא מוביל. בנוסף, לשמחתנו ישנה התרחבות במגוון האוכלוסיות שמביעות עניין בהצטרפות לקרוב ובינהן משפחות ותיקות מהמושבים ומשפחות מצור הדסה. מול המגמה הזאת הוועד דן בהתמקמות שלו מול עשיית בית הספר ובוחן את המבנה והצורה של עבודתו בהמשך.
2. בניית מסגרת עבודה בת קיימא עבור המורים ב'קרוב' – שגרת העבודה של מורי קרוב היא ייחודית מבחינת ההשקעה האדירה בהכשרה ובליווי של המורים, אשר מתורגמת בתורה להשקעה אדירה של המורים בכיתות ובתלמידים. אנו מביטים בדאגה מסויימת על העול הרב שמוטל על כתפי המורים ועל המחירים שכרוכים בעול זה, ומבקשים לחזק יחד עם הנהלת בית הספר עקרונות ומגמות שיהפכו את העבודה בקרוב לאפקטיבית יותר ובת קיימא עבור הצוות.
3. מבט אל העתיד – ישנן שתי סוגיות מרכזיות הנוגעות לעתיד בית הספר שהעסיקו את הועד השנה, ולצידן סומנו מספר נושאים נוספים:
   * **הצמחת חטיבה ותיכון** – לאחר עבודה מאומצת ומורכבת של ועדה בתחום זה כבר בתשע"ה, הוחלט שההצמחה צריכה להישען על בסיס יציב יותר, כך שבית הספר יוכל להוביל את ההצמחה מבחינה רעיונית וחינוכית (ולא ההורים). לכך הצטרפה עמדתה של המועצה ועל פיה לא ניתן לתמוך בהצמחת חטיבה עד שיהיו ב'קרוב' שכבות שבהן כיתות מזינות גדולות (בעדיפות לשלוש כיתות). הנושא הזה יהיה לפתחינו שוב בשנה שנתיים הבאות.
   * **הקמת מבנה קבע** – למרות התפתחויות חיוביות בקשר שבין ועדת מבנה לאנשי ההנדסה והבינוי במועצה, כל נושא הבנייה במועצה הוקפא השנה לאור החקירות בתחום זה ולא היה בסיס לדיון קונקרטי בסוגיות הייחודיות שלנו. יחד עם זאת, יש הכרה ברורה בצורך שלנו בפתרון קבע, ואנו מקוים שברגע שהחסמים יוסרו נוכל לשוב לנושא זה במרץ.
   * כחלק מהדיון במבנה הקבע ובעתיד בית הספר מלוות אותנו מחשבות ושאיפות **להרחיב את העשייה החינוכית** ברוח קרוב כך שהיא תכלול: חינוך על יסודי, שילוב חינוך מיוחד, מרכז מו"פ והכשרה למורים וכד'.

התארגנות לשנה הבאה:

במהלך הקיץ יבחרו נציגים מקרב קהילת ההורים לוועד תשע"ז. הועד כיום מונה 16 נציגים. עדכון על הבחירות לוועד יישלח אליכם לקראת סוף יולי.

קיץ נעים וחופשה מוצלחת!

בברכה,

הדס תדמור, הנהגת ועד עמותת סובב

בשם חברי ועד סובב